Twee dood toe huisbraak in skietery ontaardEen van die vermeende rowers is swaar gewond en het in die rigting van die Red Hill-begraafplaas gevlug, waar hy inmekaargesak en beswyk het. Foto: Google Maps Twee vermeende gewapende rowers is dood nadat hulle Dinsdag in ŉ skietgeveg betrokke geraak het met beamptes van ŉ veiligheidsmaatskappy in ŉ gegoede buurt van Durban. Kol. Thembeka Mbele, KwaZulu-Natalse polisiewoordvoerder, sê ŉ egpaar is Dinsdag omstreeks 15:00 in hul huis in Landsdownesingel in Durban-Noord deur vier gewapende rowers oorval. Nie lank daarna nie, het beamptes van ŉ veiligheidsmaatskappy opgedaag en in ŉ skietgeveg met die rowers betrokke geraak. “Twee van die verdagtes is gewond,” sê Mbele, “maar die ander twee het op die vlug geslaan en is steeds op vrye voet.” Volgens Shawn Herbst, Netcare 911-woordvoerder, het die een vermeende rower aan ŉ enkele skietwond aan sy bors beswyk en is op die toneel dood verklaar. “Die liggaam is oorhandig aan die polisie, wat op die toneel was om die skietery te ondersoek.” Die tweede gewonde het te voet van die toneel gevlug, maar by ŉ nabygeleë begraafplaas inmekaargesak, waar hy dood is. Mbele sê ŉ geregtelike doodsondersoek word gedoen, maar die veiligheidswagte wat in die skietery betrokke was, word nie aangekla nie.